Diari Oficial de la Generalitat Valenciana


Sumari del DOGV 6064, del 24-07-2009 (2009/8708)

ORDRE de 13 de juliol de 2009, del conseller de Presidència, per la qual es convoca procés selectiu d'integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal que presten servicis en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6064

Data del DOGV
:   24-07-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/8708


Data del document
:   13-07-2009

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * concurs administratiu

ORDRE de 13 de juliol de 2009, del conseller de Presidència, per la qual es convoca procés selectiu d'integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal que presten servicis en la Comunitat Valenciana. [2009/8708]
Per mitjà del Decret 80/2009, de 12 de juny, del Consell, es regula la integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal que es troben prestant servicis en la Comunitat Valenciana, en el grup A, subgrup A1, dels establits en l'article 76 de la Llei 7/2007, de 12 d'abril, de l'Estatut Bàsic de l'Empleat Públic.
Després d'establir, en l'article 2, els requisits que han de reunir els funcionaris que volen participar en el procediment selectiu d'integració, es preceptua, en l'article 5 i en la seua disposició addicional única, que la seua convocatòria haurà d'efectuar-se pel conseller de Presidència en un període màxim de tres mesos des de l'entrada en vigor del mencionat decret.
Per tant, i fent ús de les facultats que concedix el Decret 80/2009, de 12 de juny, en relació amb l'article 28, lletra ll), de la Llei 5/1983, de 30 de desembre, del Consell, esta conselleria acorda convocar el dit procés selectiu d'integració que es regirà pel que establix el Decret 80/2009, de 12 de juny, del Consell, pel qual es regula la integració dels funcionaris pertanyents a la subescala Secretaria-Intervenció de l'escala de funcionaris amb habilitació de caràcter estatal que presten servicis en la Comunitat Valenciana, i pel que disposen les següents
Bases
1. Objecte de la convocatòria
Es convoca procés selectiu per a la integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal destinats en el territori de la Comunitat Valenciana, en el grup de titulació A, subgrup A1, dels establits en l'article 76 de la Llei 7/2007, de 12 d'abril, de l'Estatut Bàsic de l'Empleat Públic.
2. Condicions dels aspirants
2.1. Per a ser admesos a la realització de procés selectiu els aspirants hauran de reunir els requisits següents:
a) Ser funcionari de carrera pertanyent a la subescala de Secretaria-Intervenció de l'escala de funcionaris amb habilitació de caràcter estatal.
b) Estar en possessió del títol acadèmic de doctor, llicenciat, enginyer, arquitecte o equivalent.
c) Comptar amb un mínim de dos anys d'antiguitat en la subescala de Secretaria-Intervenció.
Per a la determinació de l'antiguitat dels aspirants a l'efecte de la present convocatòria, es prendran en consideració tant els servicis efectius prestats en la subescala, com els períodes temporals durant els quals aquells hagueren tingut la condició de funcionaris en pràctiques, o s'hagueren trobat en situacions administratives distintes del servici actiu que, segons la normativa legal vigent, resulten computables a l'efecte d'antiguitat.
d) Estar destinats en el territori de la Comunitat Valenciana.
2.2. Les condicions per a ser admés hauran de reunir-se en el moment de finalitzar el termini de presentació de sol·licituds i mantindre's durant tot el procés selectiu fins al moment de la integració.
3. Sol·licituds
Aquelles persones que vulguen prendre part en este procés selectiu hauran d'omplir la sol·licitud que figura com a model en l'annex I d'esta convocatòria, i que podran obtindre en les dependències de la Direcció General de Cohesió Territorial, plaça de Nules, 2, 46049, València, així com en la pàgina web: .
4. Drets d'examen
4.1. Per a poder participar en el procés d'integració, els aspirants hauran d'abonar, en concepte de drets d'examen, la quantitat de 26,82 euros, que s'ingressaran en qualsevol de les entitats bancàries col·laboradores que figuren en el dors de la sol·licitud.
El pagament de les taxes s'acreditarà per mitjà de l'oportú justificant que l'entitat bancària on s'haja efectuat l'ingrés farà constar en l'exemplar corresponent de l'imprés de sol·licitud.
La falta d'acreditació de l'abonament dels drets d'examen determinarà l'exclusió de l'aspirant.
4.2. Les persones amb discapacitat igual o superior al 33% estan exemptes del pagament dels drets d'examen. Estos aspirants hauran de presentar certificació de la Conselleria de Benestar Social o òrgans competents d'altres administracions públiques que acredite discapacitat igual o superior al 33% i ho facen constar marcant una creu en l'apartat corresponent de la sol·licitud.
4.2.1. Els aspirants amb discapacitat que sol·liciten mesures d'adaptació, hauran d'assenyalar amb una ics (X) el tipus de discapacitat: (F) Física, (P) Psíquica, (S) Sensorial. Podran sol·licitar les mesures d'adaptació que necessiten previstes en l'imprés de sol·licitud, d'acord amb la classificació següent:
1) Eliminació de barreres arquitectòniques i taula adaptada a la cadira de rodes.
2) Ampliació del temps de duració de la prova. Per a poder dur a terme esta mesura d'adaptació els aspirants hauran d'adjuntar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.
3) Augment de la grandària dels caràcters del qüestionari, per dificultats de visió.
4) Necessitat d'intèrpret per sordesa.
5) Sistema braille d'escriptura, o ajuda d'una persona per invident.
6) Altres, especifiqueu-les.
4.3. Així mateix estaran exempts del pagament els membres de famílies nombroses de categoria especial. Els membres de famílies nombroses de categoria general tindran una bonificació del 50% de la taxa; per a això hauran d'adjuntar el títol de família nombrosa en vigor, expedit per l'òrgan competent de la Conselleria de Benestar Social o òrgans competents d'altres administracions públiques, i ho faran constar en la sol·licitud.
4.4. Únicament procedirà la devolució de les taxes per drets d'examen en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat.
5. Presentació de sol·licituds
5.1. La presentació de sol·licituds es realitzarà en el termini de 20 dies hàbils comptats a partir de l'endemà de la data de la publicació d'esta convocatòria en el Diari Oficial de la Comunitat Valenciana.
5.2. Les sol·licituds es dirigiran al director general de Cohesió Territorial i es presentaran pels interessats en les oficines públiques que hi figuren, una vegada abonada la taxa prevista en la base 4.
També podran presentar-se les sol·licituds en la forma prevista en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.
5.3. A la sol·licitud, els aspirants hauran d'adjuntar fotocòpia degudament autenticada del títol exigit o, si no n'hi ha, certificat acadèmic que acredite haver realitzat tots els estudis necessaris per a l'obtenció del títol i resguard justificatiu d'haver sol·licitat la seua expedició en el moment de presentar la sol·licitud.
Així mateix, quan pertoque, hauran d'adjuntar la documentació prevista en la base quarta, punt segon i tercer.
5.4. Els aspirants queden vinculats a les dades que hagen fet constar en les seues sol·licituds, i podran únicament instar la seua modificació, per mitjà d'un escrit motivat, dins del termini establit en la base 5.1 per a la presentació de sol·licituds. Transcorregut este termini no s'admetrà cap petició d'esta naturalesa.
6. Admissió dels aspirants
6.1. Acabat el termini de presentació de sol·licituds, i prèvia verificació que s'ha realitzat el pagament dels drets d'examen, el conseller de Presidència dictarà una resolució que es publicarà en el Diari Oficial de la Comunitat Valenciana, en la qual es contindrà la relació provisional d'admesos i exclosos a la realització del procés selectiu, amb indicació de les causes d'exclusió.
En les llistes hauran de constar els cognoms, nom i número del document nacional d'identitat dels aspirants, així com, si és el cas, la causa de la seua exclusió.
A més, les llistes provisionals certificades d'aspirants admesos i exclosos s'exposaran al públic en els llocs que s'indiquen en l'esmentada resolució i, en tot cas, en la Direcció General de Cohesió Territorial, i per mitjà de la seua inclusió en la seua pàgina web, la direcció de la qual és: .
6.2. Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que tinguen per convenient en el termini de 10 dies hàbils comptats a partir del següent al de la publicació de la relació provisional d'admesos i exclosos, d'acord amb el que establix l'article 71 de la Llei 30/1992, de Règim Jurídic de les Administracions Publiques i del Procediment Administratiu Comú.
6.3. En tot cas, a fi d'evitar errors i, en el supòsit de produir-se'n, possibilitar la seua esmena dins del termini i la forma escaient, els aspirants comprovaran no sols que no figuren recollits en la relació provisional d'exclosos sinó, a més, que els seus noms i dades consten correctament en les pertinents relacions d'admesos.
6.4. Els aspirants que dins del termini assenyalat, no esmenaren l'exclusió justificant el seu dret a ser inclosos en la relació d'admesos, seran definitivament exclosos del procediment selectiu.
6.5. Transcorregut el termini mencionat, vistes les al·legacions i esmenats els defectes, si procedira, es dictarà una resolució que elevarà a definitiva la llista d'admesos i exclosos a la realització del procés selectiu, que es publicarà en el Diari Oficial de la Comunitat Valenciana.
Igualment, l'esmentada llista s'exposarà al públic en els llocs que s'indiquen en l'esmentada resolució i, en tot cas, en la Direcció General de Cohesió Territorial, i per mitjà de la seua inclusió en la seua pàgina web, la direcció de la qual és: .
7. Desenvolupament del procés selectiu
7.1. El procediment de selecció per a la integració dels aspirants constarà de dues fases de caràcter obligatori. Una primera consistent en la realització d'un curs selectiu amb avaluació continuada i una segona, consistent en una prova d'aptitud.
7.2. Primera fase: a la realització del curs selectiu seran convocats amb caràcter preceptiu els aspirants admesos a què fa referència la base sisena, mitjançant una resolució del director general de Cohesió Territorial, en la qual es determinarà la data d'inici del curs, calendari, règim horari i lloc de celebració del curs.
La duració del curs serà de 60 hores i versarà sobre les matèries que es recullen en el temari de l'annex II (recursos humans, contractació, pressupost i urbanisme) de la present convocatòria.
Perdran el seu dret aquells que no participen de fet en el curs, o en alguna de les proves del procés d'avaluació continuada, o bé no assistisquen a un mínim del 90% de les hores lectives. Tot això excepte causa justificada, al·legada i acreditada davant del tribunal de selecció de la present convocatòria.
7.3. Segona fase: aquells aspirants que hagen participat en el curs selectiu i complisquen amb els requisits mencionats en el punt anterior, desenvoluparen una prova d'aptitud que consistirà en el desenvolupament per escrit, en un temps màxim de tres hores, d'un informe jurídic sobre el supòsit o supòsits pràctics que el tribunal determine i que estaran relacionats amb el programa de matèries impartides en el curs de formació.
Perdran el seu dret els aspirants que no compareguen per a la realització de l'exercici pràctic.
7.4. El tribunal qualificador adoptarà les mesures necessàries de manera que els aspirants amb minusvalideses tinguen condicions semblants per a la realització dels exercicis que la resta dels participants. En este sentit s'establiran per les persones amb minusvalideses que així ho sol·liciten les adaptacions possibles en temps i mitjans per a la seua realització.
7.5. La data de la realització de la prova d'aptitud s'establirà mitjançant una resolució del director general de Cohesió Territorial, la qual s'exposarà al públic en el tauler d'anuncis del local on s'haja realitzat el curs selectiu.
Així mateix, es publicarà en la pàgina web de la Direcció General de Cohesió Territorial: .
En la resolució s'indicarà el lloc de celebració, hora de començament de la prova, així com l'ordre de crida dels aspirants. L'ordre s'iniciarà en la lletra Z conforme al resultat del sorteig celebrat el dia 15 d'abril de 2008 (DOCV, número 5755, de 5 de maig de 2008).
8. Qualificació del procés selectiu
8.1. L'avaluació continuada del curs selectiu es realitzarà per mitjà de l'elaboració d'un o més supòsits pràctics durant el desenvolupament del curs pel professorat, que qualificarà cada aspirant entre 0 i 10 punts per cada un dels apartats en què es dividix el temari de l'annex II. El professorat entregarà les qualificacions a la Direcció General de Cohesió Territorial, que les posarà a disposició del tribunal qualificador.
8.2. La prova d'aptitud es qualificarà de 0 a 10 punts.
8.3. Qualificació final de la prova selectiva: la puntuació final de la prova selectiva s'obtindrà sumant la mitjana de les puntuacions obtingudes en cada un dels apartats del temari en les avaluacions continuades i la puntuació obtinguda en la prova final. És necessari obtindre una puntuació mínima de 10 punts per a superar el procés selectiu d'integració.
8.4. El director general de Cohesió Territorial, una vegada corregida la prova pel tribunal, publicarà en el Diari Oficial de la Comunitat Valenciana la relació dels aspirants que han superat el procés selectiu, amb indicació del seu document nacional d'identitat, amb la qualificació d'«Apte» o «No apte».
9. Llista de seleccionats i nomenaments
9.1 El conseller de Presidència dictarà una resolució en què declararà integrats en el grup A, subgrup A1 de l'escala de funcionaris amb habilitació de caràcter estatal, els aspirants que hagen superat el procés selectiu.
9.2. Es donarà compte de la dita resolució a la Direcció General de Cooperació Local del Ministeri de Política Territorial.
9.3. Els actes que posen fi al procediment selectiu hauran de ser motivats. La motivació dels actes del Tribunal estarà referida al compliment de les normes legals i reglamentàries i de les bases de la convocatòria.
10. Tribunal
10.1. El tribunal que ha de jutjar el procés selectiu serà nomenat pel director general de Cohesió Territorial, i estarà compost pels següents funcionaris de carrera i els seus suplents. Podran actuar indistintament qualsevol d'ells.
President titular: la cap de l'Àrea d'Administració Local.
President suplent: la cap del Servici d'Assessorament i Gestió d'Habilitats Estatals.
Vocal titular i suplent: un funcionari amb habilitació de caràcter estatal pertanyent a la subescala de Secretaria.
Vocal titular i suplent: un funcionari amb habilitació de caràcter estatal pertanyent a la subescala d'Intervenció-Tresoreria.
Vocal titular i suplent: un advocat del Cos d'Advocats de la Generalitat.
Secretari titular i suplent: un funcionari de la Direcció General de Cohesió Territorial.
La relació nominal dels membres del tribunal s'inclourà en la resolució per la qual s'indique la data d'inici del curs selectiu.
El tribunal per a la realització de les proves podrà designar col·laboradors, ajudants i assessors especialistes que crega oportuns.
10.2. Correspon al tribunal les funcions relatives a la determinació concreta del contingut de la prova d'aptitud i a la qualificació dels aspirants, així com, en general, l'adopció de totes les mesures necessàries amb vista al correcte desenvolupament del procés selectiu.
Prèvia convocatòria del president es constituirà el tribunal amb l'assistència del president i del secretari o, si és el cas, els que respectivament els substituïsquen, i de la meitat almenys dels seus membres. En la dita sessió, el tribunal adoptarà les decisions pertinents amb vista al correcte desenvolupament del procés.
10.3. Els membres del tribunal, així com els assessors, hauran d'abstindre's i podran ser recusats pels interessats quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
10.4. A l'efecte de comunicacions i de qualsevol altra incidència el tribunal tindrà la seua seu en la Direcció General de Cohesió Territorial, Plaça de Nules, 2, 46308-València.
10.5. El tribunal, a l'efecte de gratificacions i indemnitzacions, es regirà pel que disposa el Decret 24/1997 d'11 de febrer, del Consell de la Generalitat, i Orde de 23 de juliol de 1998 (DOGV de 15.09.1998) de desenvolupament, sobre indemnitzacions per raons del servici.
10.6. El funcionament del tribunal s'adaptarà al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de normativa vigent.
11. Recursos
11.1. La present convocatòria, les seues bases i tots els actes administratius que siguen dictats per a desplegar-la, excepte les actuacions del tribunal i del director general de Cohesió Territorial, podran ser impugnats per les persones interessades per mitjà de la interposició del recurs contenciós administratiu en el termini de dos mesos comptats des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant podrà interposar-se potestativament recurs de reposició davant del mateix òrgan que va dictar l'acte que es recorre, en el termini d'un mes comptat des de l'endemà de la seua publicació, o qualsevol altre recurs que estime procedent per a la defensa dels seus interessos.
11.2. Contra els actes del tribunal podrà interposar-se recurs d'alçada davant del director general de Cohesió Territorial en el termini d'un mes, a partir de l'endemà al de la publicació del corresponent acord del tribunal.
11.3. Contra els actes del director general de Cohesió Territorial que hagen de dictar-se en execució de les presents bases, podrà interposar-se recurs d'alçada davant del conseller de Presidència en el termini d'un mes, a partir de l'endemà al de la publicació del corresponent acte.
València, 13 de juliol de 2009
El vicepresident primer i conseller de Presidència,
VICENTE RAMBLA MOMPLETANNEX II
Temari del curs selectiu de formació
Recursos humans
Marc legislatiu: l'Estatut Bàsic de l'Empleat Públic. Aplicació a les entitats locals. Classes de personal. Permisos i vacances. Drets retributius. Situacions administratives. Planificació dels recursos humans.
La situació dels funcionaris amb habilitació de caràcter estatal en l'Estatut Bàsic de l'Empleat Públic. Competències estatals i autonòmiques.
Contractació
La contractació dels ens locals. Legislació aplicable. Contractes del sector públic.
Configuració general de la contractació del sector públic i elements estructurals dels contractes. Parts en el contracte. Òrgan de contractació local. El contractista. Objecte, preu i quantia del contracte. Garanties.
Preparació dels contractes. plecs. Selecció del contractista i adjudicació dels contractes. Efectes, compliment i extinció dels contractes administratius.
Normes especials per a contractes d'obres, concessió d'obra pública, gestió de servicis públics, subministraments, servicis i de col·laboració entre el sector públic i el sector privat.
Pressupost
Anàlisi del pressupost general d'una entitat local. La comptabilitat de les entitats locals: nocions bàsiques. Elaboració i aprovació del pressupost general d'una entitat local. Normes i instruccions, fitxes pressupostàries, documentació pressupostària, estat i annexos, informe de Secretaria-Intervenció.
Exemple d'elaboració i aprovació d'un pressupost. Obertura de la comptabilitat. Obertura del pressupost. Pressupost prorrogat. Qüestions bàsiques sobre l'execució del pressupost de despeses i ingressos.
Operacions del pressupost de despeses, operacions del pressupost d'ingressos. Operacions no pressupostàries. Operacions de fi de l'exercici.
Modificacions pressupostàries: exemples pràctics. Liquidació del pressupost.
Urbanisme
Introducció. Classes de sòl. Drets i deures dels propietaris de sòl. Planejament general. Planejament de desenvolupament. Documentació i tramitació dels Programes d'Actuacions Integrades (PAI). Llicències urbanístiques i llicències ambientals. Patrimoni municipal del sòl. Protecció de la legalitat urbanística. Infraccions i sancions urbanístiques. Responsabilitat patrimonial derivada d'actes urbanístics.